ཡང་ཁྱུང་དཀར་མཁར་ནང་བོན་པོ་ཤ་བོ་ཞེས་བསྟན་སྦྱིན་དད་ལྡན་འབྱོར་བ་ཆེ་བ་ཞིག་བྱུང་།ཆོས་རྗེ་གཡུང་དྲུང་ཕུན་ཚོགས་ཀྱི་སློབ་མ་རྩིས་ཆེན་ཞིག་ཡིན།བླ་མ་ལ་དད་གུས་ཆེ་བས་མཆོད་འབུལ་ནུས་པ་དང་།མཆེད་གྲོགས་ལ་བརྩེ་གདུང་ཆེ་བས་དམ་ཚིག་གཙང་བ།དམན་ལ་སྙིང་རྗེ་ལྡན་པས་སྦྱིན་གཏོང་ནུས་པ་ཞིག་ཡིན་པ་ཀུན་གྱི་ངག་ན་ཡོད།བོན་མང་གི་ལས་སྣེ་དགེ་བསྐོས་ཆེན་མོ་ཁུར་ནས་བསྟན་སྲོལ་ལེགས་པར་བསྐྱངས།ཚེ་དང་བྱ་བ་ལས་དོན་མཐར་ཕྱིན་ནས་གཤེགས།ཡང་ཁྱུང་བོ་བདུད་ལྷ་བྱམས་ཟེར་བ་ལུགས་གཉིས་ལ་མཁྱེན་དཔྱོད་ཡངས་པ།སྨྲ་མཁས་གཏམ་གྱིས་གཞན་ཡིད་འཕྲོག་པ་ཞིག་བྱུང་བས།ཆོས་སྲིད་གཉིས་ཀར་བྱ་བ་གང་ལེགས་བསྒྲུབས་ནས་འདས།ཁྱུང་བོ་ལྷ་བྲིས་པ་སྙིང་དཀར་རྒྱལ་ཞེས་རིག་གནས་ལ་མཁས་པ་ཞིག་བྱུང་།ཆུང་དུས་བཟོ་དང་གསོ་རིག་ལ་སྦྱངས།ཆེར་སྐྱེས་ནས་གསང་སྔགས་བསྙེན་སྒྲུབ་ལ་བརྩོན་པ་ཆེན་པོ་བྱས་པས་ཁྱུང་དཀར་བརྒྱུད་འཛིན་དུ་གྱུར་ནས་སློབ་ཚོགས་བསྐྱངས།བོན་མང་ཕུར་ཐོགས་སྟོང་གི་རྩིས་ཆེན་དུ་གྱུར།ཡང་གོང་གི་ཚེ་རིང་རྒྱལ་གྱི་བརྒྱུད་འཛིན་ལ་བྱིངས་འདྲེན་ཆེན་མོ་སྙིང་དཀར་རམ་དབང་ཆེན་ལས་རབ་རྩལ་དུ་འབོད་པ་བྱོན།ཁོང་ནི།ཆུང་ངུའི་དུས་ནས་ཚེ་རབས་སྔོན་མར་ཚོགས་བསགས་པའི་སྦྱངས་འཕྲོ་སད་ཅིང་།ཆོས་རྗེ་བོན་བརྒྱ་བ་གཡུང་དྲུང་ཕུན་ཚོགས་རིན་པོ་ཆེའི་ཞབས་ཀྱིས་ཟིན།ཐོག་མར་སྐྱབས་སྡོམ་བླངས་ནས་བསྟན་སྒོར་ཞུགས།ཀློག་སློབ་པ་དང་ཆོ་ག་འདོན་སྤྱོད་གྱེར་དབྱངས་ཕྱག་ལེན་སོགས་ལ་དཀའ་ཚེགས་མེད་པར་སྦྱངས་པ་ཕུལ་དུ་ཕྱིན་པར་གྱུར།དེ་ནས་བོན་བརྒྱ་གྲུབ་དབང་ནམ་མཁའ་རྒྱལ་མཚན་དང་།སྐྱང་སྤྲུལ་ལུང་རྟོགས་སྐལ་བཟང་རྒྱ་མཚོ།སྣང་ཞིག་སྐྱབས་མགོན་བསྟན་པ་རབ་རྒྱས་སོགས།སྐྱེས་ཆེན་དམ་པ་དུ་མའི་ཞབས་པད་ལེགས་པར་བསྟེན་ནས་ཐུགས་ཀྱི་སྲས་སུ་གྱུར།བོན་མང་ཕུར་ཐོགས་སྟོང་དང་དགུ་བརྒྱའི་བྱིངས་འདྲེན་ཆེན་མོ་ལོ་བཅོ་ལྔའི་ཡུན་ལ་ཁུར་ནས་ཕྱག་ལེན་བསྒྲིགས་ལམ་ཇེ་ལེགས་སུ་བཏང་།རྒྱུ་འབྱོར་བ་ཆེ་བས་གཞུང་སྤྱི་དང་སོ་སོའི་སྤྱི་རྫས་མཆོད་རྫས་ཆ་ཚང་བ་དང་གྱ་ནོམ་པ་ཕུལ།བསྟན་པའི་ལས་དོན་ལ་ཕྱག་རྗེས་མང་པོ་བཞག་ཅིང་བཀའ་དྲིན་ཆེན་པོས་བསྐྱངས།གདུལ་བྱ་མངའ་ཐང་རྒྱ་ཆེ་བ་ཡང་རེབ་གོང་འབྲོག་ཙམ་དུ་མ་ཟད།རྔ་བ་ཤར་བ་བོད་བཟོ་ཐེ་བོ་སོགས་སུའང་གདན་ཞུས་བྱས་པ་བཞིན་ཕེབས་བསྐྱོད་གནང་ནས་གདུལ་བྱའི་རེ་འདོད་ཚིམས་པར་མཛད།རྔ་ཡུལ་གྱི་དམེ་རྒྱལ་བོ་ནས་ཀྱང་གདན་འདྲེན་ཞུས་ཏེ་སྐྱབས་བཙལ་རོང་བོ་དགོན་ཆེན་གྱི་དགེ་ལུགས་པའི་བླ་མ་བྱང་རྩེ་ཚང་དང་།ནང་སོ་སྐུ་སྐྱེས་ཚང་སོགས་ནང་ཆེན་དུ་མས་སྐུ་སྲུང་གི་དཔོན་དུ་བཀུར།གཞན་གྲྭ་ས་ཆེན་མོ་རྣམས་དང་གྲུབ་སྡེ་སོ་སོ་ནས་ཀྱང་།བྱིངས་འདྲེན་ཆེན་མོའི་སྐུའི་གཟི་བརྗིད་དང་གསུང་གི་གདངས་དབྱངས་ལ་ཡང་ཡང་བལྟ་ཞིང་ཉན་པ་དང་།ཆོག་ཤེས་མེད་པར་བསྔགས་བརྗོད་འབུལ་ཞིང་ཡི་རངས་བྱེད།ཁོང་གི་ལས་སྣེ་འགན་ལྕི་བ་ཇེ་ཡང་དུ་བཏང་ནས་བྱིངས་འདྲེན་ཁྲི་ཟུར་གནང་ཚེ།བླ་མ་རིན་པོ་ཆེ་སྐྱང་སྟོན་རྒྱལ་བའི་དབང་པོ་དང་།བོན་བརྒྱ་གྲུབ་དབང་ནམ་མཁའ་རྒྱལ་མཚན་མཆོག་རྣམ་གཉིས་ནས་ཞལ་མཐུན་པར།ད་དེ་འདྲའི་བསྟན་པའི་ལས་དོན་ཁོ་ན་ཐུགས་ཁུར་གནང་བའི་སྔགས་འཆང་ཚད་ལྡན་ཅིག་འབྱོན་དཀའ་མོ་རེད།ཅེས་གསུངས་པ་རང་གཞན་དུ་མས་ཐོས་མྱོང་།དགུང་ལོ་ལྔ་བཅུའི་ནང་རྒྱལ་ཁབ་ཀྱི་ཁྲིམས་རར་ཚུད་ན་ཡང་།བླ་མ་ལྷ་དང་སྲུང་མས་རྗེས་སུ་བཟུང་ནས་སླར་རང་ཡུལ་དུ་བདེ་བར་འབྱོར།དགུང་ལོ་དྲུག་ཅུའི་ནང་སྐུ་གཤེགས་ཁར་ཕྱག་ཐལ་མོ་སྦྱར་ནས་མ་འོང་བ་ན་བསྟན་པ་རིན་པོ་ཆེ་སླར་ཡང་དར་ནས་ཡུན་རིང་དུ་གནས་པ་ཞིག་འབྱུང་བའི་སྨོན་ལམ་འདེབས་བཞིན་པར་གཟུགས་སྐུའི་བཀོད་པ་ཞི་དབྱིངས་སུ་བསྡུས་སོ།།